31996R0267
L 036/2
JURNALUL OFÍCIAL AL UNIUNII EUROPENE
REGULAMENTUL (CE) NR. 267/96 AL COMISIEI
din 13 februarie 1996
de modificare a Regulamentului (CEE) nr. 3149/92 de stabilire a normelor de punere în aplicare a furnizării de alimente din stocurile de intervenție pentru persoanele cele mai defavorizate din Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile furnizării către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate (1), modificat de Regulamentul (CE) nr. 2535/95 (2), în special articolul 6,
întrucât, pentru a face față indisponibilității temporare a anumitor produse de bază în stocurile de intervenție în momentul adoptării planului anual sau în timpul aplicării acestuia, articolul 1 din Regulamentul (CEE) nr. 3730/87, modificat de Regulamentul (CE) nr. 2535/95, prevede posibilitatea mobilizării produselor respective pe piața comunitară în condiții care nu pun totuși în discuție principiul furnizării din stocurile de intervenție; întrucât este necesar să fie determinate modalitățile realizării unei asemenea mobilizări și amendat, în consecință, Regulamentul (CEE) nr. 3149/92 al Comisiei (3), modificat ultima dată de Regulamentul (CEE) nr. 2826/93 (4), prin includerea adaptărilor tehnice care s-au dovedit necesare în urma experienței dobândite;
întrucât, pentru a respecta în special principiul mobilizării produselor care urmează să fie furnizate persoanelor celor mai defavorizate din stocurile de intervenție, este necesar să se asigure o repartizare optimă a stocurilor publice existente în momentul adoptării planului între statele membre care participă la regim și să se coordoneze operațiunile de transfer intracomunitar care s-au dovedit necesare în urma indisponibilității produselor solicitate în unul sau mai multe state membre; întrucât, pentru punerea în aplicare a articolului 1 din regulamentul Consiliului menționat anterior, trebuie, de asemenea, stabilită cantitatea minimă sub care, din motive de bună gestionare economică, nu trebuie realizat vreun transfer intracomunitar;
întrucât, pentru a permite o gestionare judicioasă a regimului și a organiza punerea în aplicare a planului comunitar anual, este necesar, pe de o parte, să se determine, la adoptarea acestuia, produsele a căror indisponibilitate temporară justifică mobilizarea pe piață a aceluiași produs sau a unui produs din aceeași categorie, pe de altă parte, să se stabilească alocația financiară pusă la dispoziția statului membru în acest scop; întrucât, pentru a îndeplini obiectivele menționate anterior, este necesar ca această alocație să fie acordată în funcție de cererile prezentate de statul membru în conformitate cu planul anual, de cantitățile care nu sunt disponibile din produsele solicitate din stocurile de intervenție, precum și în funcție de alocațiile acordate în cursul exercițiilor fiscale precedente și de utilizarea lor efectivă;
întrucât, în vederea atingerii aceluiași obiectiv de utilizare prioritară a stocurilor de intervenție, este necesar să se prevadă ca furnizările care urmează a fi realizate din produse de retras din aceste stocuri să fie efectuate înainte de realizarea operațiunilor de mobilizare a produselor din aceeași categorie pe piața comunitară;
întrucât este necesar să fie asigurate cele mai bune condiții pentru realizarea diferitelor tipuri de furnizare și să se specifice obligația de a se publica oferte de participare la licitații pentru a asigura accesul egal al agenților economici stabiliți în Comunitate;
întrucât măsurile prevăzute în prezentul regulament sunt în conformitate cu avizul tuturor comitetelor de gestionare implicate,
ADOPTĂ PREZENTUL REGULAMENT:
Articolul 1
Regulamentul (CEE) nr. 3149/92 se modifică după cum urmează:
1.
la articolul 2, alineatul 1 se înlocuiește cu următorul text:
„(1) Comisia adoptă în fiecare an înainte de 1 octombrie planul anual de distribuție a produselor alimentare pentru persoanele cele mai defavorizate, defalcat pe state membre implicate. În scopul repartizării resurselor între statele membre, Comisia ia în considerare cele mai bune estimări privind numărul persoanelor celor mai defavorizate din statele membre respective. Ea ia de asemenea în considerare punerea în aplicare și utilizările efectuate în exercițiile financiare precedente, în special pe baza raportului prevăzut la articolul 10 din prezentul regulament.”;
2.
la articolul 2, alineatul 3 se înlocuiește cu următorul text:
„(3) Planul stabilește în special:
1.
pentru fiecare din statele membre care aplică acțiunea, elementele menționate în continuare:
(a)
mijloacele financiare maxime puse la dispoziție pentru realizarea părții lor din plan;
(b)
cantitatea din fiecare tip de produs, care urmează să fie retrasă din stocurile deținute de organismele de intervenție;
(c)
alocația pusă la dispoziția acestora, pentru fiecare produs, în vederea cumpărării de pe piața comunitară în cazurile de indisponibilitate temporară a respectivului produs în stocurile deținute de către organismele de intervenție, constatată la adoptarea planului anual.
Această alocație este stabilită, pentru fiecare produs, în funcție de cantitatea care figurează în comunicarea acestora menționată la articolul 1 alineatul 2, de cantitățile de produse solicitate care nu sunt disponibile în stocurile de intervenție, de produsele solicitate și atribuite în cursul exercițiilor fiscale precedente, precum și de utilizarea efectivă a acestora din urmă.
Această alocație este exprimată în ECU, utilizându-se valoarea contabilă a produselor care nu sunt disponibile în stocurile de intervenție, stabilită în conformitate cu articolul 5 alineatul 1;
(d)
dacă este necesar, o alocație în vederea cumpărării de pe piața comunitară a unuia sau a mai multor produse care nu sunt disponibile în statul membru în care sunt solicitate, atunci când transferul intracomunitar pentru realizarea planului în acest stat membru s-ar referi la o cantitate egală sau mai mică de 60 de tone pe produs care nu este disponibil.
Această alocație este exprimată în ECU, utilizându-se valoarea contabilă a produsului respectiv, stabilită în conformitate cu articolul 5 alineatul 1;
2.
creditele necesare pentru a acoperi cheltuielile de transfer intracomunitar al produselor deținute de un organism de intervenție într-un stat membru altul decât cel în care se solicită produsul.”;
3.
articolul 3 se înlocuiește cu următorul text:
„Articolul 3
(1) Perioada de punere în aplicare a planului se întinde de la data de 1 octombrie la data de 30 septembrie a anului următor. Operațiunile de retragere a produselor din stocurile de intervenție se efectuează de la data de 1 octombrie până la data de 31 august a anului următor.
(2) În timpul perioadei de punere în aplicare a planului, statele membre transmit Comisiei eventualele modificări care pot interveni în realizarea planului pe teritoriul lor, în limitele stricte ale mijloacelor financiare puse la dispoziția lor. Această comunicare este însoțită de toate informațiile utile. Atunci când modificările justificate vizează 5 % sau mai mult din cantitățile sau din valorile înscrise pentru fiecare produs în planul comunitar de distribuție, se procedează la o revizuire a planului.
(3) Statele membre informează imediat Comisia despre reducerile de cheltuieli previzibile pentru punerea în aplicare a planului. Comisia poate repartiza resursele neutilizate altor state membre, în funcție de cererile acestora și de utilizarea efectivă a produselor puse la dispoziție, precum și în funcție de alocațiile din exercițiile financiar precedente.”;
4.
articolul 4 se înlocuiește cu următorul text:
„Articolul 4
(1) Punerea în aplicare a planului presupune:
(a)
furnizarea de produse preluate din stocurile de intervenție;
(b)
furnizarea de produse mobilizate pe piața comunitară în conformitate cu articolul 2 alineatul 3 literele (c) și (d).
Produsul mobilizat pe piață trebuie să aparțină aceluiași grup de produse ca și produsul care nu este temporar disponibil în stocurile de intervenție.
Totuși, în caz de indisponibilitate a cărnii de vacă și mânzat în stocurile de intervenție, mobilizarea pe piață poate viza orice produs din carne. Într-un asemenea caz, produsul din carne trebuie să reprezinte mai mult de 50 % din greutatea netă a produsului alimentar furnizat persoanelor celor mai defavorizate.
Mobilizarea pe piață a unui anumit produs nu poate fi realizată decât dacă furnizările care trebuie efectuate, din toate cantitățile de produse din același grup care urmează să fie retras din stocurile de intervenție în conformitate cu articolul 2 alineatul 3 litera (b) punctul 1, inclusiv cantitățile ce urmează a fi transferate în conformitate cu articolul 7, au fost atribuite în prealabil. Autoritatea națională competentă informează Comisia despre declanșarea procedurilor de mobilizare pe piață.
(2) Atunci când furnizarea vizează:
(a)
produse preluate din stocurile de intervenție, autoritatea națională competentă procedează la lansarea unei cereri de ofertă sau cere acest lucru, pentru a stabili condițiile cele mai avantajoase pentru realizarea acestei furnizări. Oferta de participare la licitație stabilește cu precizie natura și caracteristicile produsului care trebuie furnizat.
Oferta de participare la licitație vizează:
-
fie cheltuielile de transformare și/sau ambalare a produselor care provin din stocurile de intervenție,
-
fie cantitatea de produse agricole transformate sau de produse alimentare sau, dacă este cazul, ambalate, care poate fi obținută pe piață prin utilizarea unor produse care provin din stocurile de intervenție furnizate ca plată pentru asemenea produse,
-
fie cantitatea de produse agricole transformate sau de produse alimentare, disponibile sau care pot fi obținute pe piață prin furnizarea ca plată a unor produse provenind din stocuri de intervenție care aparțin aceluiași grup de produse.
Atunci când furnizarea implică transformarea și/sau ambalarea produsului, oferta de participare la licitație menționează obligația adjudecatarului de a constitui, înainte de a prelua produsul, o garanție în beneficiul organismului de intervenție în conformitate cu titlul III din Regulamentul (CEE) nr. 2220/85 al Comisiei (5) cu o valoare egală cu prețul de intervenție care se aplică în ziua stabilită pentru preluare, majorat cu 10 %. Pentru aplicarea titlului V din respectivul regulament, cerința principală este furnizarea produsului la destinația prevăzută; prezentul paragraf nu se aplică atunci când produsul retras din stocurile de intervenție este pus la dispoziția contractantului furnizării ca plată pentru o furnizare deja efectuată;
(b)
produse agricole sau produse alimentare care trebuie mobilizate pe piață, autoritatea națională competentă procedează la lansarea unei licitații pentru a stabili condițiile cele mai avantajoase pentru realizarea acestei furnizări. Această cerere stabilește cu precizie natura și caracteristicile produsului sau ale produsului alimentar care urmează să fie mobilizat, cerințele referitoare la ambalare și marcare, precum și celelalte obligații legate de furnizare.
Licitația se referă la toate cheltuielile de furnizare și vizează prezentarea unor oferte referitoare, după caz, la:
-
cantitatea maximă din produsul agricol sau produsul alimentar care urmează să fie mobilizat pe piață pentru o valoare monetară stabilită în anunț
-
sau valoarea monetară necesară pentru mobilizarea pe piață a unei cantități stabilite în anunț.
(3) Cheltuielile de transport sunt stabilite prin oferta de participare la licitație. Statele membre pot să prevadă ca furnizarea să comporte și transportul produselor până la depozitele organizației de caritate. În asemenea cazuri, transportul face obiectul unei dispoziții specifice în oferta de participare la licitație și constituie un element special al documentației ofertanților.
Ofertele referitoare la transport se prezintă în valori monetare.
Plata cheltuielilor de transport nu poate fi în nici un caz efectuată în produse.
(4) Licitațiile asigură accesul egal al tuturor agenților stabiliți în Comunitate. Ele fac în acest scop obiectul publicării de anunțuri de participare în publicațiile administrative oficiale și trebuie să poată fi puse la dispoziție, în forma lor completă, agenților interesați, la cererea acestora.
Comisiei i se comunică de către autoritățile naționale competente, în timp util, înainte de începutul perioadei de aplicare a planului, modelele de participare la licitație utilizate pentru atribuirea diferitelor tipuri de furnizări din stocurile de intervenție și din mobilizarea pe piață, precum și pentru atribuirea cheltuielilor de transport.
5.
la articolul 6, alineatul 1 se înlocuiește cu următorul text:
„(1) La cererea temeinic justificată adresată autorității competente în fiecare stat membru, organizațiile de caritate desemnate pentru distribuirea produselor obțin rambursarea, pe baza ratei indicate la anexa II, a cheltuielilor de transport pe teritoriul statului membru între depozitele de stocare ale organizațiilor de caritate și locurile de distribuire către beneficiari.”;
6.
la articolul 7 alineatul 1 primul paragraf, ultima teză se înlocuiește cu următorul text:
„Operațiunile de transfer sunt autorizate în funcție de procedura prevăzută la articolul 6 din Regulamentul (CEE) nr. 3730/87.”;
7.
la articolul 7 alineatul 1, al doilea paragraf se înlocuiește cu următorul text:
„Statul membru solicitant și destinatar al produselor procedează la lansarea unei licitații sau cere acest lucru pentru stabilirea condițiilor cel mai puțin costisitoare pentru furnizare. Cheltuielile pentru transportul intracomunitar fac obiectul unei oferte prezentate în valori monetare și nu pot face obiectul unei plăți în produse. În cadrul acestei licitații se aplică dispozițiile de la articolul 4 alineatul 4.”;
8.
la articolul 9, prima liniuță se înlocuiește cu următorul text:
„-
produsele de intervenție și, dacă este cazul, alocațiile pentru mobilizarea pe piață sunt folosite în sensul articolului 1 din Regulamentul (CEE) nr. 3730/87,”;
9.
la articolul 10, se adaugă următoarea teză:
„Raportul este un element determinant luat în considerare la elaborarea planurilor anuale ulterioare.”
Articolul 2
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 februarie 1996.